khistorydata/jeongjo-sjw-relations huggingface dataset:
정조 20년 · 목
副應敎李景溟修撰沈奎魯啓言卽於筵席始知有鄭好仁之事相顧驚憤噫一部明義錄卽我東方春秋而昭揭日月撑亘宇宙者也噫彼鄭好仁渠亦今日臣子抑獨何心挺身獨出乃敢壞滅他莫嚴之隄防究厥心腸萬萬痛惋惟彼兩司諸臺至登筵席終不一言請討義理之晦塞隄防之壞滅看作尋常無意扶植鄭好仁則旣有親鞫之命臣等不敢更有所請而至於兩司不言諸臺其在明義理定人心之道不可置而不論請一體設鞫得情批以爲先拿鞫
정조 20년 · 강
重推吏曹參議蔡弘遠仍命違式甄復之望勿施
정조 20년 · 목
敎曰出六二蔭官尙在虛司果中況其中一蔭之持陞不獨念其家則焉敢越法甄復當該參議蔡弘遠爲先從重推考違式之望勿施差代事分付
정조 20년 · 강
罷壯勇大將金持默職以鄭民始代之
정조 20년 · 목
敎曰設有拘忌身爲將兵肘腋之任焉敢逗遛闕外乎壯勇大將金持默罷職行左參贊鄭民始爲壯勇大將牌招傳授虎符
정조 20년 · 강
以李敬懋爲漢城判尹口傳也
정조 20년 · 강
罷承旨閔昌爀職尋命削職
정조 20년 · 목
敎曰鞫廳罪人鄭好仁悖疏捧納承旨不可罷職而止當該承旨削職
정조 20년 · 강
命不言兩司諸臺今日臨門時亦爲上闕推問
정조 20년 · 목
敎曰目見筵中光景不言兩司不可拿鞫而止今日臨門時亦爲上闕推問枷杻則除之事分付
정조 20년 · 강
遞知義禁權▣同義禁林蓍喆權裕以鄭民始爲判義禁李時秀李秉鼎沈煥之爲知義禁竝前望也
정조 20년 · 강
以李貞運爲掌令韓用鐸沈奎魯爲正言李始源爲執義李景溟爲司諫李書九爲大司諫竝前望也
정조 20년 · 강
命今日親鞫時別雲劍及節目磨鍊令兵曹次堂擧行
정조 20년 · 목
政院啓言今日親鞫時別雲劍及節目當爲磨鍊以入而兵曹判書未差次堂例不得擧行何以爲之敎以令次堂擧行
정조 20년 · 목
因兵曹判書望筒敎曰除將任外任及衆所共知情勢實病實故人以在京無故人擬入○以李得臣爲兵曹判書
정조 20년 · 강
遞差兵曹參判洪仁浩特除大司諫沈基泰爲兵曹參判
정조 20년 · 목
敎曰別雲劍望筒尙不書納當該堂上遞差○敎曰宜有絃韋之政大司諫沈基泰兵曹參判除授牌招察任
정조 20년 · 강
命禁府都事元永卨汰去記過待令
정조 20년 · 목
罪人成德雨拿來遲滯也
정조 20년 · 강
以李始源鄭晚錫宋知濂韓用鐸李羲甲呂駿永金近淳沈象奎差問事郞廳始源除執義以徐有榘代之御肅章門鞫囚命罪人鄭好仁竄配成德雨島配仍命親鞫撤罷推問拿鞫罪人鄭景祚等施削黜之典
정조 20년 · 목
敎曰今日親鞫時布帳外環衛軍以金虎門西營廣智營東營禁御新營及北營入直軍爲之餘皆除之其餘出番軍勿爲待令○敎曰宮城扈衛置之時原任大臣左右捕將兩司諸臺牌招○敎曰罪人上闕受點之單除之罪人上闕分付鞫廳○具翼善冠袞龍袍乘輿出協陽門陞座罪人鄭好仁成德雨竝拿入敎曰拿鞫待令四罪人除蒙頭及枷杻亦爲上之判義禁鄭民始曰自禁府未及上來矣敎曰待其上來更稟拿入命問郞進前書問目曰明義錄一部之書何爲而作也振斁倫障狂瀾立天下之大防揭萬古之大綱鬼蜮而爲生人夷狄而爲中華古有麟經今有是書於是乎王綱幾頹而復擧民志旣離而旋合大抵乙未大義理卽某年大義理也特以事有關於不忍言不敢提竊取聖人數十大義中隱而顯微而著之奧旨所誅討者某年凶醜所打破者曩日陰翳當世之知其事者後來之讀其書者孰不領會於裁量去就之際乎凡今衣君之衣食君之祿立於朝而仕于官者姑且捨是疆域之內諸有血氣之倫頂天立地者亦庶幾不喩而曉此可見不泯之秉彝自有同得而然者鄭好仁汝則非徒年迫耆耇位躋崇顯乙未冬樹立謂之卓然可也汝亦有常性寧或一毫泛忽於隄防關頭甘自歸於與亂同歸之科況汝稟氣之不近於逆詐朝家之所洞燭每稱以好人則以好人而犯昨日之罪呈今日之疏能辦强梁憤悱之類所不敢萌心生意之事挺身爲成德雨之後殿或恐其跡之不露言之不萌汝之柔善而若此則稍過於汝者其將接踵反戈於大義蔑看而讎視而後已此豈但謂霜將氷而豕將突乎本事至微細本義至莫重毋論前人之因特敎擧行或按官案書納與否異同之論旣發於喉院兩日往復不啻屢次云爾則汝抑何心腸抵死爭辨殆若豎氣節而出形跡者然者固可謂求說不得而愍其無罪就刑矜其無知陷穽再昨以後一味容忍承宣之疏不頒三銓之召特宣欲使汝自拔而自贖朝家之於汝曲庇極矣汝忽於今朝投呈悖疏敢以嘲侮之口氣侵犯之手勢無難登徹於啓板之前而聞此擧知此事者在他人猶且髮爲之上指眦爲之欲製在執憲掌法之地者袖其手而囚其舌罔念逐雀之義反售營護之習又甘爲德雨與汝之餘徒此何事也此何故也然則是書是義爲汝輩所毀劃駸駸至於君不君國不國乎古之善觀勢者先察於膜外之影近日汝等所犯豈止於影而已乎所以獲此而干此情節爲先從實直告又有嚴覈取服之端焉朝家之苦心至誠在於全保世臣四字世臣尙欲全保況懿親乎朝家敦敍之化莫曰未孚於在廷臣隣汝立朝幾十年出入筵席其所猜得而領略者必不後於如德雨之疏逖則揆以人情能無知感不幸而於其家有年前遭罹其後方便而周章旣往勿說方來欲安此箇事理汝亦必得聞知以何意思以何經營如今莫掩莫逃之時把作汝等已物與之頡頏於甲乙扶抑使廿載御世之規範權度未免掃地而竝與全保之擧都歸烏有卽此一節汝之罪尤當何如成德雨汝則右項得罪大義之諸般事件更不疊床而汝之越法差祭於不敢容手之地者無他欲與之自異於三銓使人皆得而知之萬古天下名之曰大義無難自異則是其心術甚於乙丙以前無知妄作之徒究厥負犯誅殛猶輕爲先刑推推問無敢隱諱箇箇直招書畢命問郞讀諭罪人又命成德雨刑推節次斯速擧行又命禁堂成德雨文書搜探以來者考見於大臣之前如無關於義理事者置之好仁供曰明義錄義理之截嚴豈不知之乎金尙默卽渠兄之四寸也問曰問目外辭緣毋敢煩達好仁供曰愚迷所致所見誤入而與渠初不相知矣問曰明義錄義理非但乙未討逆卽某年討逆關於此義理者雖金石之典亦不敢固守已見何敢以所見不可改之意言送承旨使之請罪今日上疏又敢用涇渭二字義理亦有涇渭乎汝雖有乙未樹立今日所犯卽某年義理也豈可容貸乎好仁供曰政院分付書吏使之拔來故不爲拔之矣問曰雖或分付於書吏汝當服罪之不暇何敢一向抗拒乎汝設或不知於當初若觀昨日處分則必知之何敢爲角勝之計肆然呈疏乎好仁供曰上疏萬萬無狀無辭遲晚矣予謂民始曰以渠柔劣者乃有此擧況不如渠者乎聖人見霜而知氷將至可見防患杜漸之意春秋筆法至爲森嚴今日臨門盤詰之擧不得已也爲其杜漸也以渠年位纔過一二日當入耆社乙未樹立亦難矣予思之又思亦不能已之蓋義理至重予亦不自闊狹故也渠疏渠豈能自辦未知作於何人書於何人而只欲懲一礪百故其他則不問矣好仁姑置之問德雨而德雨亦必詳聽問目使之一一直供爲先刑推德雨供曰爲今日臣子者豈不知大義理而伊日事天奪其魄而然矣祭享色書吏使之拔去而不爲拔去矣問曰向來韓用龜處分非有他也以渠前日歇著之人有向來擧措而亦不能終始牢確故所以有處分之截嚴況於背馳此義理者乎汝亦頂天立地之人而必欲崖異於義理者果何心腸德雨供曰豈敢崖異於義理愚迷所致自犯罔赦矣問曰汝雖愚迷亦是生人之倫則豈不知君君臣臣之義乎明義錄之爲某年大義理人孰不知汝之甘作背馳之歸抑何委折至重者義理也至嚴者義理也是以聖人於春秋有誅心之法焉汝之必欲崖異於義理之心腸爲先從實直告德雨供曰心則不然而愚迷之致矣問曰他人所不爲汝無難爲之者果何意思德雨供曰神識昏昧之致無心爲之矣問曰他人所同爲之事或有無心做去之理而他人所不爲之事豈有無心爲之之理乎先朝聖孝出天或有用靑天白日四字於章疏者則不問而直爲正法今此義理何等至重而汝甘自歸於崖異崖異於義理者豈可不正法乎汝之讎視義理自歸崖異之罪卽爲遲晚德雨供曰爲今日臣子豈敢以讎視義理萌於心乎此則死不敢遲晚矣敎民始等曰如渠者皆不知畏方今之世當作何狀勿論如此如彼事關義理處容易容手必欲與他人崖異者已是渠誅殛罔赦之罪今又反諉於下吏渠所不知而下吏獨知之乎若或從實遲晚則或有一分可恕之端而不然則一德雨之正法亦非殺一不辜也更令斯速遲晚仍敎承旨曰刑曹郞官發牌待令典獄官員亦令待令問曰明義錄卽某年大義理有犯於此卽是死罪至於戚里朝家以敦親之義必欲全保則初非外朝之所可與知而汝敢爲把作已事公然至於將不得全保之境只此一節豈非死罪乎德雨供曰無知妄作死有餘罪矣問曰此何等事而何敢以無知妄作等語漫漶納供乎汝之罪有二不可赦者莫重義理自歸崖異者一也昨年以後無年非慶年故當此悅豫之時必欲使朝著無事以過而汝不體此意必欲生事者二也此兩款從實遲晚德雨供曰上段問目不敢遲晚而下段問目則當遲晚矣問曰汝之心雖曰不崖異他人不爲之事汝乃爲之跡則歸於崖異汝何敢不爲遲晚乎且置他說頂天立地爲今日臣子者於某年大義理心雖曰不背馳跡則背馳殆同逐鹿而不見泰山春秋尙有誅心之法況其跡之已露者乎從速遲晚以此問目兩罪人同爲遲晚好仁供曰心雖不崖異而跡自歸崖異其自歸之罪則謹當遲晚矣德雨供曰心雖不然而跡則然矣當以此遲晚罪人鄭好仁以自歸崖異之罪遲晚罪人成德雨刑問一次訊杖第十度解縛以自歸崖異之罪遲晚予命問郞謂鄭好仁曰今日欲爲萬世立大防故有此處分而特念乙未樹立姑從末勘爲先施以竄配之典往過餘年可也謂成德雨曰以爾所犯言之可謂死有餘罪今此之擧只欲爲萬世立大防以示生道殺人之意也雖正法便同勝之不武特施島配之典仍命押去都事斯速下直兩罪人竝卽出送又命親鞫撤罷待令四罪人使之拿入予命禁堂問李勉昇曰他罪人姑捨是李勉昇乃以出入禁闥之蹤其所近密非比尋常疏逖之流且況祭報府捧納者卽汝兄也成德雨罷職時入侍承旨卽汝兄也其時亦以德雨事有所示意於酬酢之際汝兄宜無不傳之理而除職後曉赴賓對則兄弟相議必當有停當入來者而登筵筵席目見駭憤之事袖手囚舌默無一言他人猶不敢如此汝何敢乃爾乎此其罪萬殺無惜矣不言委折箇箇直招勉昇曰臺諫登筵係是初次故生疏愚迷未及周旋矣予曰汝之臺諫新除後使之除署經入來蓋欲試汝擧措果然無一言矣汝兄出入近密恩遇何如則同其好惡卽亦人情之不容已者而汝兄之所爲如彼汝於今日又無一言汝兄弟之無狀足可謂浮於好仁德雨矣傳敎承書時旣書復抹之句語汝兄知之則豈有不言於汝之理乎勉昇曰豈無聲討之心而初登筵席惶悚不敢矣予曰其外三罪人不言之罪亦各一一直招鄭景祚曰家在僻巷未及見朝紙故及登筵席茫不知爲何事未及言之矣閔師宣趙章漢皆以爲不知頭緖未及周旋予命景祚等四人竝施削黜之典左議政蔡濟恭右議政尹蓍東等曰凡今日北面於殿下之庭者孰不知明義錄之爲麟經筆法明目張膽思所以闡明而今此鄭好仁成德雨兩罪人亦是今日臣子抑何心腸乃敢自異於大義論其罪狀萬戮猶輕情節未覈遽命酌配揆以刑政失之太寬亟寢兩罪人酌配之命仍許設鞫得情焉予曰當言於臺批矣
정조 20년 · 강
義禁府以罪人鄭好仁穩城府竄配成德雨金甲島島配啓汰繕工奉事李爲彬
정조 20년 · 강
命罪人鄭好仁北靑府投竄
정조 20년 · 목
敎曰明義一部之書何爲而作也振斁倫障倒瀾建天下之大防揭萬古之常經鬼蜮而爲生人夷狄而爲中華古有麟經今有是書於是乎王綱旣頹而復擧民志幾渙而旋合大抵乙未大義理卽某年大義理也特以事有關於不忍言不敢提竊取聖人數十大義中隱而顯微而著之奧旨而闡發之所誅討者某年兇醜所打破者曩時陰翳當世之知其事而後來之讀其書者孰不激感於裁量去就之際乎凡今衣君之衣食君之祿北面於朝廷之人姑且舍是疆域之內諸有血氣之倫頂天立地者亦庶幾不喩而曉彼鄭好仁者年迫懸車位躋崇班而乙未冬樹立果難矣且其人品不近於巧詐每稱以好人以好人而犯三昨之罪呈今日之疏能辦强梁憤悱者類所不敢萌心生意之事挺身爲成德雨之後殿或恐其跡之不露說之不萌以若柔善而若此則剛毒稍過於渠者其將聯袂接踵轉相反戈於大義理蔑看讎視而後已豈可但謂霜將氷而豕將突乎思之凛然三夜繞榻本事雖似微細本義不啻莫重無論前例之與否特敎之有無又無論金石不易之典異同之論旣發於喉院兩日往復至於屢次云爾則抑何意思抵死爭辯殆若豎氣節而出形跡者然固可謂求說不得而愍其無罪就刑矜其無知溺穽三昨以後一味容忍承宣之疏留中臺臣之章不下以至三銓賜環之命而欲使渠自拔而自贖得尋生路朝家之於渠庇覆偏矣寬恕至矣渠是何人敢又投呈悖疏嘲侮之口氣凌犯之手勢自有不可掩焉聞此而見此者皆當髮爲之上指眦爲之欲裂身居繩愆糾繆之列袖其手而囚其舌罔念明張之義反售營護之習相率入於君不君國不國古之善觀勢者先察於膜外之影近日爻象豈止於影而已乎哉且況朝家之苦心至誠卽惟曰全保世臣四箇字世臣尙欲全保況懿親乎㦤親且然況此家人乎惇敍之化縱云未敷朝家之方便於此家周章於此家旣往勿說方來欲援昨年以後朝家喜懼之心時倍而月增草木之無知亦欲栽培而扶植此家之人愛欲濟之乃絜矩中一事外臣自外臣內朝自內朝無相干涉勿令轇轕以圖桑榆之收以固水龍之榮家國太平官村無事渠以幾十年立朝之蹤宜知此箇事理忽於此時把作渠等之器物與之頡頏於甲乙扶抑之場使廿載御世之規範權度未免掃地而竝與全保之方都歸烏有駭痛云云猶屬歇后好仁之罪可勝言哉又若成德雨與好仁一而二二而一萬古天下名之曰大義無難自異德雨之罪亦可貰乎鞫問之擧不施於二人者而何冒寒臨門具格盤詰不惟罪其罪於其人誠欲使萬人知懼百世取則書不云乎咸中有慶受王嘉師監于玆詳刑今日之處分有味於是訓鞫廳拿來罪人鄭好仁以渠乙未樹立減一等北靑府投竄成德雨渠亦遲晚絕島定配而今以後咸知象魏之高懸莫干邦憲明日以後之不敢更提本事於奏御文字自有年前禁條申明嚴飭
정조 20년 · 강
大司諫李書九執義李始源司諫李景溟掌令張至冕正言沈奎魯韓用鐸陳啓請竄配罪人鄭好仁島配罪人成德雨嚴問得情削黜罪人鄭景祚等竝施屛裔之典賜批不許
정조 20년 · 목
書九等啓言鄭好仁之罪可勝言哉明義一部卽我東之春秋乙丙凶逆原本於某年則惟此大義實是撑天地亘宇宙磨滅不得者一或漫漶其將國不國而人不人爲今日臣子者若不明著眼目極力對揚則已無以北面於殿下之庭矣若知此箇大義之至嚴至重而猶復挺身立幟甘心右袒則自歸於扶護亂賊斁絕倫彝之科而駸駸入夷狄禽獸之域矣噫彼好仁拔擢何如爵秩何如則凡於大義所關豈忍弁髦而至以被罪爲限之說悍然相距顯有立跡角勝之意究厥所爲萬萬叵測及夫臺章迭發聲罪方嚴則渠若有一分人心固當驚惶畏縮求死不暇而乃反一味冥頑少無顧忌投呈悖疏血戰公議臣等雖未見原疏而以問目中涇渭等句語觀之其情節之悖戾卽爲渠斷案帳殿親問之下渠已無辭遲晚則揆以王章難免當律而徑先酌配大是失刑輿情之憤惋當復如何臣等謂竄配罪人鄭好仁更令王府設鞫嚴問期於得情宜矣批以不允今日卽處分之日雖賜批明日以後豈可冒呈箚啓乎明義錄義理卽某年義理則其所酌處豈無深量乎纔有事焉箚啓迭呈之習近始稍止況此不敢言之莫重大義乎今此處分庶足懲後明日以後更何敢提奏乎已有別下傳敎者矣又啓言成德雨之罪可勝誅哉渠亦今日臣子出入侍從之列佐貳銓衡之任而乃敢嫉視大義背馳正論窺覘之不足敢爲嘗試嘗試之不足終至於顯逞手勢自示崖異之跡而曾不數日又有鄭好仁之乖倫悖常甘作德雨之後殿帳殿訊問之下情跡畢露而徑先酌配大非嚴隄防杜亂源之義臣等謂島配罪人成德雨更令王府設鞫嚴問期於得情宜矣批以不允又啓言近日以來世道淆漓義理晦塞有識之憂厥惟久矣噫彼鄭好仁成德雨今番負犯是何等變怪則凡在執法之列者旣知其事關名義固當明目張膽疾聲嚴討以效鸇逐之義而今日兩司諸臺齊登前席只傳故紙至於目下義理乃反越視秦瘠伈伈俔俔無一人慷慨請討者此豈但辱臺閣而羞朝廷而已大義之不明人心之狃安誠足寒心其在警頹俗牖冥迷之道不可以削黜薄勘懲其罪臣等謂削黜罪人鄭景祚閔師宣趙章漢李勉昇一竝施以屛裔之典宜矣批以削黜足矣不允
정조 20년 · 강
命今日登筵玉堂李景溟沈奎魯推考
정조 20년 · 목
大司諫李書九執義李始源司諫李景溟掌令張至冕正言沈奎魯韓用鐸啓言臺閣之臣媕婀巽愞不能擧職則在經幄者隨事糾正卽是論思之責今日兩司諸臺緩於聲討擧措可駭而登筵玉堂默無一言及夫聖敎截嚴處分旣下之後始乃進前有若塞責者然此雖出於倉卒急遽未及周旋之致而揆以事體誠極慨然臣等謂今日登筵玉堂幷施譴罷之典宜矣批以推考
정조 20년 · 강
遞差大司諫李書九執義李始源
정조 20년 · 강
金吾諸堂陳啓請寢竄配罪人鄭好仁島配罪人成德雨酌處之命賜批不許
정조 20년 · 목
判義禁鄭民始知義禁李秉鼎李時秀沈煥之啓言明義錄卽某年大義理也於此而一或背馳則其將國不國而人不人近年以來漸益隳壞隄防蕩然實有難言之憂而至於今番鄭好仁成德雨兩罪人負犯而極矣雖曰自歸崖異旣已遲晚納招則情節未及究覈典刑未得快伸其何以洩輿情之憤惋正世道之詿誤還寢兩罪人酌處之命更加盤覈得情亟施當律恐不可已也批以不允
정조 20년 · 목
承旨申耆啓言臺臣進前自有格例固當相率來伏同聲仰陳而正言沈奎魯獨先橫立於侍衛之列有所陳達此雖出於義急懲討不暇緩聲而揆以體禮大有所損請推考從之
정조 20년 · 강
遞差可諫李景溟掌令李貞運張至冕正言沈奎魯韓用鐸
정조 20년 · 목
景溟等啓言卽者鞫囚之情未覈酌處之命遽下臣等目見莫大之義理從此而益晦莫嚴之隄防由是而漸壞將不知幾箇怪鬼接跡而起故相率進前力請窮覈之際未蒙允可遽有還內之擧臣等義急懲討齊到閤外屢次請對見阻喉院徊徨深夜進退無據鞫情之未究已極寒心臺體之壞損尤無餘地此莫非臣等人微言輕之致請命遞斥批以承史不爲詣閤而爾等獨留閤外損體非細一竝遞差
정조 20년 · 목
以朴載淳爲副應敎洪秀晩爲副校理李基讓爲修撰徐邁修爲禮曹參判李鼎德爲禮曹參議○三政以李鼎揆爲大司諫金孝眞爲執義朴鍾淳爲副修撰李命植爲判敦寧李在學爲刑曹判書尹得孚爲大司成
정조 20년 · 강
判下秋曹獄案命豐德申日隱同依道啓施行楊州鄭時鐸嚴刑定配鄭涑捧遲晚狀聞當該檢官楊州前牧使韓光近拿處前道臣徐龍輔推考通津韓光宅長湍朴卜乭朔寧池得水別般究覈安邊金興太令道臣出意見狀聞咸鏡監司趙尙鎭推考
정조 20년 · 강
命以正月初十日親行社稷祈穀大祭
정조 20년 · 강
禮曹以京外孝烈人別單啓命判書閔鍾顯越俸五等參判李祖承前參議李鼎德推考別單更令就議大臣陞降以啓
정조 20년 · 목
禮曹以乙卯至丙辰京外孝烈一百五十八人抄啓而請施旌贈之典者爲六十九人又請故判敦寧李澧妻姜氏施以旌閭之典敎以恩賞宜愼況旌贈之典乎觀此抄啓至於六十九人之多豈不汰哉卿等敢以恩賞看作施恩生色之資無所嚴畏之意大抵此是禮判之自來病痛判堂越俸五等諸堂推考其中大有事體之悚然者莫重處豎旌事也身爲宗伯之臣不知似此易知之事體者萬萬寒心別單雖已抹下判堂越俸之典猶屬輕勘此意知悉所下別單今日內更爲就議大臣陞降區別以啓
정조 20년 · 강
命瑞山孝子任列慶唐津烈女申召史溫陽烈女金莫今竝旌閭新昌孝子朴時茂給復德山孝子吳命潝給食物
정조 20년 · 목
禮曹啓言昨年忠淸道暗行御史鄭晚錫所啓瑞山童蒙任列慶年十二母病斫指過三年因以滅性新昌朴時茂父病斫左手德山吳命潝父病夢人告土猪利於病驚覺出門果得土猪以瘳其病唐津朴福突妻申召史年十九夫死葬後解衣掛夫墓自投前浦溫陽任得大之妻巫女金莫今年十七夫得奇疾聞人肉可醫自割其腿以饋得瘳後數月以別症死莫今以姑老無養不死且以巫易失行棄之力織農極其孝養宜竝施襃旌請令該曹稟處事啓下矣任列慶似當施以旌閭之典朴時茂似當施以復戶之典吳命潝似當施以食物之典朴福突妻申召史似當施以旌閭之典巫女金莫今似當施以復戶之典請上裁從之敎以其中烈女金莫今卓絕之行不可比之知禮家婦女之有此行特施旌閭之典以聳觀瞻
정조 20년 · 강
議政府論奏禮曹判書閔鍾顯參判李祖承參議李鼎德等孝烈抄啓不審之失請竝罷職又請呈文狀頭知中樞府事李敏輔罷職命禮堂竝重推敏輔分揀
정조 20년 · 목
議政府啓言卽伏見禮曹草記故判敦寧李澧妻貞敬夫人姜氏旌閭事判下者不勝萬萬驚悚莫重祠宇奉安之所敢以棹楔其門爲請者該曹事極爲駭然當初發論請旌呈文于京兆尤屬不察之大者禮曹判書閔鍾顯參判李祖承參議李鼎德呈書狀頭知中樞府事李敏輔請竝削職敎以似無不可爲之例豈有必如是之理邑號朝歌回車里名勝母不入墨固異端曾是亞聖聖所願學勿謂曲嫌按五禮儀續編拜大院君祠宇儀條有車駕出宮之文而降輦所設於大門之外降輿所設於中門之外侍臣導駕陪祭亞獻官以下宗親文武百官下馬於洞口之外祠宇之奉於私第祭儀之視大享差等卽祭以大夫之禮也猗歟聖祖制禮之微旨奧義有可以仰認者家非公宮禮同王朝今於其門之楣忽以烈女某氏之門書之則過是門而瞻是題者只知爲姜烈之閭此已萬萬悚然又豈可下輦於棹楔之下乎無已則旌其里以替其閭抑爲一道常法之外固非有司所可擅便由前由後不審之失責在禮堂當該堂上爲先從重推考狀頭重臣則越狀而已恩襃品第有非狀頭所知更思分揀爲當置之
정조 20년 · 목
以公事誤爲啓下也
정조 20년 · 강
命諸道新造戰艦試運漕轉米穀及諸般公物便否令廟堂劃卽講定歸一稟定
정조 20년 · 목
敎曰戰艦之緊重果何如而反不若漕船之便於使用此蓋營閫不能管檢照察邑鎭亦不盡心精造而然者其爲駭然孰甚於此古則漕船皆用戰艦寶鑑所載望遠亭試閱之故事可按而知之年來廟堂雖有關飭未必知其必食其效旣往付之昧爽自今新造之船隻別般嚴飭錄其年條別作一案藏于備局及戶惠廳輪廻試運漕轉米穀及諸般公物之木道使用者而萬有一船格不習於水利船制不捷於洋中則不勤監造之守令邊將勘以師律道帥臣繩以重典行之有年無弊而有效則漕船不當如數改造至於漕軍便否卽節目問從長釐正之事昨日賓對適因慶尙左水營戰船改造事回啓詢問大臣有司之臣使之講定便宜之策果已往復於未及登筵諸大臣乎詢問事件亦卽歸一決定後稟旨之意更令廟堂知悉
정조 20년 · 강
飭各陵官不擇差之弊命吏曹判書沈煥之重推光陵令尹心約另擇相換順陵參奉李家淳改差以文元公李彦迪後孫可合人擬入
정조 20년 · 목
禮曹啓言卽接光陵參奉順陵直長所報則今此正朝祭享兩官當爲備員而光陵令尹心約謂有拘忌未肅拜順陵參奉李家淳時在慶尙道禮安地未及上來云請今姑改差其代卽令該曹口傳差出允之敎以尹心約卽特除者豈可無端作散昨日首副望未知其另擇近來陵令之不擇誠一痼弊除非年限已過之人率是僅免雜歧者流是豈爲所重之意乎吏判從重推考另擇相換文純之家雖得官享文元後孫近乏蔭仕參奉見窠以文元公李彦迪家可合人擬入上來間以局內出番陵官權察執事官將事之意分付
정조 20년 · 강
命江原監司徐有防道內應資老人啓本還下送使之改修正上送仍推有防及捧納承旨申耆
정조 20년 · 목
因有防道內應資老人成册上送啓本敎曰當資老人諸道皆有後錄狀聞則獨於本道只云修送成册恩資體重豈可以該曹公文下批乎道臣及無一言捧納承旨推考啓本還下送使之改修正上送事分付
정조 20년 · 강
命京畿百歲老人今始修啓委折令廟堂査問草記重推禮曹判書閔鍾顯
정조 20년 · 목
敎曰及老之典何論班賤則昨見畿伯啓本百歲老人一人資云折衝今始修啓昨年慶典之遺漏知今春例資之未陞崇政亦可推也欲待該曹論奏循例啓下而已過兩日尙無皁白況關東歲首抄啓老人只送成册於該曹亦無草記致煩特敎當該判堂從重推考卽令廟堂査問委折於畿伯草記
정조 20년 · 강
嚴飭異國船漂到地方諸守令一任下輩勒奪島民之弊仍飭道臣還給其勒奪之物於民間
정조 20년 · 목
敎曰近日漂船之未及還發爲念島民之被苦於我國官人輩另送摘奸今聞所報列邑倅擧行萬萬駭然一任下輩之誅求使島氓備喫困苦該倅分付道臣拿致決杖後又當罷其職而時値歲除姑爲參酌先令廟堂三懸鈴行會嚴飭道臣勒奪於民間者還給民間後復如此先自道臣嚴處此意一體嚴飭
정조 20년 · 목
敎曰昨筵右相筵飭之後吏判則謂以未及聞知令該房査實不卽知委該曹之由今聞政院査奏之言伊時果卽知委云然則吏判所奏難免不審此似微事大臣之奏看作弁髦體統所在萬萬未安如是而大臣何以權重而言重乎吏曹判書沈煥之姑先推考
정조 20년 · 강
應敎李魯春疏陳母病乞往護賜例批
정조 20년 · 강
以徐邁修洪仁浩吳載徽爲副總管竝口傳也
정조 20년 · 강
命宣傳官申絅以可堪閒職相換
정조 20년 · 목
政院啓言闕門留門後若有朝臣出入之事則自政院招致宣傳官往復後許出許入卽不易之定規而卽者吏曹政官不侍政院知委輕先出送當該宣傳官申絅所當重勘而本院請推之外無他罰何以爲之敎以念其家必欲顧藉而癡騃太甚若犯重罪反涉難處可堪之閒職令該曹口傳相換
정조 20년 · 강
命繕工奉事李爲彬汰去分揀
정조 20년 · 목
因爲彬汰去傳旨敎曰渠固可罪念渠之先分揀
정조 20년 · 강
命金吾時囚尹長烈等議處
정조 20년 · 목
義禁府啓言東萊前府使尹長烈原情以爲近來倭產交易物窳而價騰雖糖傘函鏡之屬無不比前增數倍之直而其中稍近精緻玩好者則象譯通事輩別付貿來之際價直之高殆無限節實多駭惋者故莅任以後一切防禁欲矯弊習昏耗憒憒耳目不周暗歧換貿未能保其必無至登儒臣之章自顧惶恧無辭可解云所當請刑曾經侍從請議處允之又啓言中官方得賢原情以爲渠莫重公事誤下萬死無惜云所當請刑長番內侍勿爲請刑載在大典通編請議處允之
정조 20년 · 강
南兵使李壽鵬以永興攔後別隊依舊仍置馳啓
정조 20년 · 목
該兵使狀啓以爲因掌令朱重翁上疏永興府攔後別隊事有具意見狀聞之命矣發關査問則該府使李漢興所報府內璿泒孫先賢孫勳臣孫世襲忠義忠贊忠翊等名目而創設之年旣無可據文迹攔後別隊降罰事因丙子之亂未及齊待之罪而只憑口傳至今流來忠義之入直於濬源殿內忠贊忠翊之巡邏於外且祭享時執事有事時侍衛等節初無是事而忠義三百名別成案錄留置殿內修理移還安時只爲侍衛而已璿泒孫擧皆閑遊不入此類云矣大抵此類以勳臣後裔世襲役名殊甚矜憐竊伏念累百年旣有之軍制到今革罷恐非輕議且況北路馬軍之緩急可恃比他最緊雖欲代定頉給近三百名閑丁猝難變通且搜括塡代之際無限繹騷之弊勢所必至渠輩謂有軍名雖或稱冤此非納布之役又於年年都試有優等直赴之恩典則不可以賤役言之依舊仍置實合便宜
정조 20년 · 강
咸鏡監司趙尙鎭以北路民田戊申所賣者無令本價還退馳啓
정조 20년 · 목
該監司狀啓以爲因掌令朱重翁上疏戊申己酉之祭所賣北路民田以本價還退事有具意見狀聞之命矣博採民情參以事理則不無掣礙難便者本道自來土瘠民貧若値歲儉則無他興販而資生惟賣田畓而賴活今以災歲之廉價賣買到今年久而勒令還退則當初歇賣之類或似獲利而其他民人又當失稔之時或有賣土之事富饒之戶懲羹於還退無意買取貧殘之民雖有沃土無異空器救急沒策坐而待死且賣買之限又載法典則恐不可弛張戊申於今年爲九年之久則前之賣者互相轉賣必多易主況又還集之人亦未必一一自辦財力而還退則富民輩流涎良土暗嗾本主使之還退而轉買難保其必無玆敢據實馳啓請令廟堂稟處
정조 20년 · 강
召見奉朝賀金鍾秀于重熙堂
정조 20년 · 목
敎曰金奉朝賀趁舊歲問安上來云入侍事傳諭
정조 20년 · 강
遞承旨李海愚中批以李景溟爲承旨新資也
정조 20년 · 목
敎曰能言距楊墨者聖人之徒也前副應敎李景溟同副承旨除授
정조 20년 · 강
壯勇大將鄭民始陳疏乞解本營及金吾之任賜批不許
정조 20년 · 목
疏略曰臣本捐淺才又鹵劣不足備數於百執事之列而壯勇大將之命忽下於千萬意外臣驚惶憂迫而況見任統內營之兵處三局之首從前膺是職者屢經將任履歷旣多練習戎事知所施措而臣非勳非閥以庸孱之一措大猝然稱之曰大將貽羞於諸營見輕於列校其於隳營務而辱聖簡何哉至若判義禁之職臣於年前叨是任也厚遭人言旨意緊深若非仁天之明鑑臣身之虀粉久矣揆以情勢決難復叨而兩職除命俱下於親臨帳殿之際不敢言私冒沒副急伏乞亟遞臣壯勇大將判義禁之職批以故事戎垣之任非勳非戚則多用文宰況如卿地處乎卿其勿辭行公
정조 20년 · 강
遞判義禁鄭民始
정조 20년 · 목
敎曰情勢然矣判義禁鄭民始許遞時囚令次堂議處仍爲照律以草記擧行
정조 20년 · 강
禮曹判書閔鍾顯疏引孝烈分等及故判敦寧李澧妻旌閭不審之罪賜例批
정조 20년 · 강
兵曹參判沈基泰陳疏辭職賜例批
정조 20년 · 강
命正月初十日社稷大祭親行時訓局步軍十五哨禁旅五番隨駕御營廳留陣
정조 20년 · 목
兵曹以來正月初十日社稷祈穀大祭親行時隨駕及何營軍留陣馬步軍磨鍊何以爲之啓敎以訓局步軍十五哨馬軍五哨爲先後廂禁軍五番隨駕御營廳留陣其餘留營留陣竝除之
정조 20년 · 강
敍前直提學李晚秀監印文臣丁若鏞李翼晉
정조 20년 · 목
敎曰飭已施前直提學李晚秀敍用監印文臣丁若鏞李翼晉亦爲敍用
정조 20년 · 목
承旨黃昇源啓言前護軍申大顯今已差祭而方在罷散中敢此仰達矣敎以敍用又啓言申大顯敍用事命下矣請令該曹付軍職從之
정조 20년 · 강
推全羅右水使金處漢
정조 20년 · 목
政院以該水使今秋冬等襃貶啓本邊將無一人居下請推考從之
정조 20년 · 강
遞都總管李源以李潤謙爲副總管前望也
정조 20년 · 목
因寶劍望筒敎以懸頉總管許遞前望單子入之待下批牌招察任
정조 20년 · 강
遞承旨李景溟以申大顯代之尋遞大顯仍任景溟
정조 20년 · 목
景溟未肅拜命許遞入前望以大顯批下○敎曰承旨中差祭人許遞前承旨李景溟仍任牌招察任
정조 20년 · 강
命益山郡守趙有善珍山郡守金箕南相換除朝辭赴任明川府使柳光濂高原郡守張鉉宅相換文川郡守尹寅基鏡城判官李德鉉吉州牧使李顯宅端川府使張重吉穩城府使趙文彦慶興府使李孝承長津府使柳文植幷久任
정조 20년 · 목
吏曹啓言全羅監司徐鼎修狀啓以爲益山郡以右沿孔路之邑一年之內三易其倅邑殘民困且有還弊而該郡守趙有善謹拙雖爲可尙哀病有妨振刷珍山郡僻小峽邑事務稍閑而該郡守金箕南人頗勤勵庶可責效故參互較量仰請相換云益山珍山邑務之閑劇趙有善金箕南吏才之當否該道臣旣已論列登聞兩邑守令相換責效而勘簿不遠待畢糴赴任事依前日狀請施行待下批幷令徐朝辭赴任之意請分付從之又啓言咸鏡監司趙尙鎭狀啓以爲道內守令雖有數遞之疏數準瓜者幾希原其徑遞之由則或罪或病亦或陞遷俱係事勢之不得不然就中文川如斗殘邑年來交遞比他頻數而該郡守尹寅基綜明之治吏憚民懷三載居官聲績益著鏡城以營下劇邑今年內交遞至於三次邑弊民困爲一道最而該判官李德鉉人旣詳明政亦勤孜莅任四朔治聲頗聞竝皆久任以期蘇弊利城縣監孔學周勤實雖有可尙治政頗多生疏該邑幅圓旣小事務亦閑南北諸邑實無可合相換處則與其遞易貽弊不若姑俟鍊熟吉州端川穩城慶興長津除非大段罪科各限瓜朔而交遞則敗殘之局庶可矯捄高原郡守張鉉宅觀其治績已著剛明束濕頗嚴聽訟亦詳雖畀劇邑足堪剸理明川府使柳光濂慈詳有餘剛果不足兼又年老難責劇務而本邑物衆俗頑素稱難治以此兩邑相換久任責其成效云請竝依狀請施行而明川府使柳光濂聞其年限已至今若相換又以新除之例準其瓜朔則有違大典之定式請上裁從之敎以明川府使後日登對時稟處
정조 20년 · 강
禮曹以古今島誕報廟修改擇日啓命先送香祝行祭日同爲望燎
정조 20년 · 목
禮曹啓言康津縣古今島誕報廟修改擇日事命下矣令日官推擇則來二月初八日卯時爲吉云以此日時擧行而先告事由祭同月初七日節享兼告祝文中措辭添入先下送香祝還爲上送香室精潔處燒火之意請竝分付從之敎以先爲下送香祝不必還爲上送行祭日亦爲望燎事分付
정조 20년 · 강
以李憲愚爲順陵參奉口傳初仕也
정조 20년 · 강
命朴大和待初仕窠單付
정조 20년 · 목
因順陵參奉望筒末望朴大和又爲點下敎以懸註年歲太相左文體如沈鳳錫泮製知名亦且多年此所以特點於見窠之外待初仕窠以此落點單付
정조 20년 · 강
命禁府都事金明淳林弘遠幷口傳相換
정조 20년 · 강
勘放金吾時囚尹長烈田義顯方得賢
정조 20년 · 목
義禁府啓言時囚尹長烈倭館物貨之交易自有約條而潛自換貿之弊不能嚴飭揆以法意殊極可駭請杖八十收贖告身盡行追奪允之敎以如有功議各減一等敎曰時囚罪人田義顯罷職足矣別無更問之端放送○因得賢囚單敎以分揀放送
정조 20년 · 강
禁推吏曹參判李敬一尋命分揀
정조 20년 · 목
敎曰當該差祭銓堂先遞差後禁推○因敬一禁推傳旨敎以分揀
정조 20년 · 강
命島配罪人李周奭拿來及黃澗縣監金世根拿處幷分揀
정조 20년 · 목
因周奭拿來傳旨敎以爲伸公議雖於前啓允許除歲隔日分揀○因世根拿處傳旨敎以數遞可悶姑爲分揀
정조 20년 · 강
命卿宰侍從堂上堂下罷散人幷敍用口傳付軍職禮曹以忠孝烈別單改付標啓
정조 20년 · 강
行抄啓文臣十一月朔親試
정조 20년 · 목
敎是十一月朔親試今日爲之處所及試官依日前例爲之抄啓文臣待令于監印所近處試所承旨左副承旨爲之○以擬晉欒鍼請攝飮子重爲箋題仍命不嫻四六者以文製進黃基天以三上一居首
정조 20년 · 강
遞承旨洪仁浩申耆李勉兢金啓洛禁推李肇源尋命分揀
정조 20년 · 목
敎曰左承旨右承旨左副承旨同副承旨等宜令休憩許遞右副承旨禁推○因肇源禁推傳旨敎以飭已施分揀
정조 20년 · 강
以蔡弘遠李翼晉丁若鏞申鳳朝爲承旨前望也
정조 20년 · 강
承旨申鳳朝陳疏引義賜例批
정조 20년 · 목
疏略曰臣於去秋堂疏之入啓也以該房承旨適當申退捧納之罰替歸於僚員臣於其時愚迷昏謬不能卽地處義退伏訟愆感蹙靡措而其所未勘之罪自如則不可以時月之稍久有所自恕向者除命之下不敢冒膺遂犯違傲特蒙恩遞曾未幾何除旨又降揆以分義卽當竭蹶趨承而區區情勢與前無異伏乞察臣微諒鐫臣名
정조 20년 · 강
黃海監司閔台爀陳疏辭職賜例批
정조 20년 · 강
命前掌令張錫胤許令還家
정조 20년 · 목
京畿監司李冕膺以前掌令張錫胤今年又誦書傳一經馳啓敎以今則慣習兩經許令還歸渠家
정조 20년 · 강
召見時原任大臣閣臣諸承旨抄啓文臣于便殿
정조 20년 · 강
命遣吏郞諸執事淸齋與否摘奸
정조 20년 · 강
詣璿源殿展拜仍詣景慕宮展拜
정조 20년 · 목
敎曰明日元朝當拜宮宮享雖未親行新歲隔夜禮當伸誠午後眞殿展拜後還內之路由逌瞻門便路詣景慕宮展拜侍衛軍兵務從省約出宮時刻待下敎只入正時門路由永淸門該房知悉又敎曰令日景慕宮展拜時侍衛則入直磨鍊兵曹總府入直堂郞入直宣傳官外皆勿待令以入直槍劍軍三十名爲挾輦軍壯勇大將只率闕內待令馬步軍隨駕其餘各營出番軍兵雖一人勿爲待令事分付○具翼善冠袞龍袍乘輿出永淸門明政門弘化門入逌瞻門降輿詣版位展拜陞詣宮內奉審還入齋室小頃乘輿由逌瞻門入弘化門永淸門還內
정조 20년 · 강
戶曹以今年內宗室子婚扶助數爻別單書入
정조 20년 · 목
別單安昌君燝子婚西溪君熠女婚各米一石木二疋錢四兩
정조 20년 · 강
命前直提學李晚秀仍任
정조 20년 · 강
京兆獻中外戶口民數
정조 20년 · 목
中部元戶四千八十三戶男一萬八百五十一口女一萬一千四百十口東部元戶七千六百九十五戶男一萬六千二十七口女一萬三千四百六十八口西部元戶一萬六千一百三戶男三萬三千九百二十九口女三萬五千一百二十三口南部元戶一萬二百八十二戶男二萬三千八百十四口女二萬三千六百八十一口北部元戶五千七百四十四戶男一萬三千二百十六口女一萬一千四百十三口已上元戶四萬三千九百七戶男九萬七千八百三十七口女九萬五千九十五口京畿元戶十六萬一千一百十四戶男三十四萬七十三口女三十二萬三千九百五十八口黃海道元戶十三萬六千二百二十三戶男三十一萬二百四口女二十六萬七千口全羅道元戶三十萬六千四百五十七戶男五十五萬八千七百六十一口女六十萬七百二十四口慶尙道元戶三十六萬四百九十戶男七十二萬三千七百三十五口女八十五萬七千四百九十九口忠淸道元戶二十二萬四百七十戶男四十三萬七百三十四口女四十三萬七千九百十七口江原道元一戶八萬三百一戶男十六萬五千九十九口女十六萬一千七百九十一口平安道元戶二十九萬七千八百九十八戶男六十三萬四千九百八十一口女六十四萬五千三百六十八口或鏡道元戶十二萬十七戶男三十三萬三千九百六十八口女三十四萬二千四百二十二口已上元戶一百六十八萬二千九百七十戶男三百四十九萬七千五百五十五口女三百六十三萬六千六百七十九口五部及八道都元戶一百七十二萬六千八百七十七戶男三百五十九萬五千三百九十二口女三百七十三萬一千七百七十四口
정조 20년 · 강
命百歲老人曺光萬等六人依定式崇政下批推四道前後道臣
정조 20년 · 목
吏曹啓言卽見忠淸監司林濟遠慶尙監司李泰永黃海監司閔台爀咸鏡監司趙尙鎭道內應資老人成册則淸州百歲老人曹光萬靑山百二歲老人徐必回星州百歲老人金連太載寧百歲老人崔德一利城百歲老人楊舜德吉州百歲老人李國昌或以嘉善報來或以通政與折衝報來士庶年九十每於歲首抄啓加資百歲老人亦於歲首抄啓直超崇政已有定式庚戌甲寅兩年別推恩時士庶年八十皆蒙加資之恩典則今此百歲老人當以嘉義報來者以嘉善報來當於乙卯歲首以百歲報來今始報來而亦無前此緣何遺漏等措語懸錄朝家優老之典迥出尋常前後飭敎不啻截嚴則爲道臣者固當恪勤抄訪而怠忽至此緣何遺漏之狀嚴飭査實狀聞當該四道道臣姑先從重推考時道臣之矇然修啓亦甚未安亦竝爲推考曹光萬等請依定式下批從之
정조 20년 · 강
召見左右相及時原任閣臣有司堂上承文提調兵曹判書諸承旨于誠正閣
정조 20년 · 목
諸承旨持公事入侍也○予謂左議政蔡濟恭等曰正使事卿等聞之乎薛劉站入柵後爲幾里濟恭曰八十里矣予曰譯官輩所言云何承旨蔡弘遠曰金在和則以爲正使之卒逝旣在彼地則我國知如不知無妨云張濂則以爲此事雖無前例正使似可更爲差送云矣予曰金在和前後之罪俱是罔赦而向見譯院啓目予意以爲左相解釋在和之罪矣問於彼承宣則對以初無解釋之事心甚訝之欲一下敎而事涉微細故未果矣大抵金在和獲罪於一大臣而罔知畏戢匿情於一大臣而不以實告雖以今番事言之渠當只以前例爲言而乃敢以欺心欺人之語肆然奏對於詢問之下其巧惡情狀極爲痛駭矣仍敎承文提調李晚秀曰在和雖已加資其罪不可不嚴治爲先奪去玉圈出付秋曹事分付予曰交隣之道惟以誠信爲貴況事大之道乎更差正使入送好矣今若差出則可以趁歲前赴燕乎卿等各陳所見可也濟恭曰戊辰年故相鄭錫五卒於去瀋陽不遠之地故我國無更爲差送之事而今則入柵後不過一日程則我國之若不聞知只令副使書狀入送或似未安且今年便是嘉慶初次正至進賀也似不可引用戊辰前例矣右議政尹蓍東曰卽差正使急速發程則似無不及之慮予曰副使書狀人皆了了而猶有生疏之慮不可不更差正使而卿等所薦之人或年老或職務相妨燕行屬耳或身有實病無一可合予意則此外有二人之可以議到者綾城尉本是武家人年貌强壯先正有其母之罪其子何得以盡知之論若以此人爲之或無妨於義理耶濟恭曰觀其外貌似難責專對之任矣予曰然則黃海兵使金思穆以其家則先朝之所軫念也以其人則亦頗詳謹曾前亦多爲過望之職而今此正使之任只是效力之事則似不害於擧直之義卿等之意何如濟恭曰此非淸官且是往役則似無不可之端聖敎至當矣蓍東曰人旣剛明曾經箕伯熟知西路物情且自任所直發則比諸自京治發可以除數日程以思穆差送便好矣予曰然則前後正二品上使亦有判樞借銜之事矣蓍東曰二品之借銜爲上使之例比比有之矣予謂兵曹判書鄭好仁曰黃海兵使誰當爲之好仁曰曺允精可合矣予曰此人筋力可强則可矣好仁曰頃以守令數遞事有所下敎於吏曹者而又有營將虞候勿遷之敎今番都政營將虞候不可遷轉則似或苟簡矣予曰卿必誤看傳敎中文勢矣數遞邑守令不可遷轉於營將虞候而至於營將虞候則何可不爲遷轉乎予謂宣傳官李東善曰爾輩效力正在此等處今以爾爲黃海假兵使兹授以密符左隻及標信與諭書爾其齎往星夜騎撥趁明日千時到黃海兵使金思穆處合符後仍卽交龜權察兵使之任予敎譯官張濂曰正使今已差出可以趁正朝赴燕乎濂曰計其道里可以優及矣予曰譯屬之凋弊挽近尤甚故前有下詢救㢢之事爾等何無所仰請乎濂曰實無可以指的變通之事故不敢仰達矣
정조 20년 · 강
遞承旨李翼晉丁若鏞以李晚秀尹光顏代之竝前望也尋遞光顏
정조 20년 · 목
以翼晋等職務相妨命許遞入前望以晚秀光顏批下光顏在外許遞
정조 20년 · 강
命監察徐潞修守令差送忠憲公徐命善祠版抵衙後致祭又命傳諭于奉朝賀金鍾秀附傳食物
정조 20년 · 목
敎曰百世在前千世在後磨泐不得消礲不得邪不能干正人異於鬼者寔賴義理之不特無常泯而已而能常不泯也程夫子所謂雖謂之堯舜至今在可也云者旨哉斯言逢今日溯念疇昔怳如隔晨嗚呼天地其仁日月其明今日之有今日莫非先王之攸賜而時有忠憲隻手擎捧仰贊神度之功大抵義理講之則明不講則晦明之又明如鑑之空然後可以有辭風氣日下習尙日卑窺覘之俗羸豕可慮一部春秋無地可讀則須於記舊念故之政時加留意以示其不忘此日之意猶賢乎已而亦不害爲講明中一端故領相忠憲公徐命善祠版尙不得官享其子監察潞修今日政差送守令待其祠版抵衙致祭而祭文當親撰矣年年此日莫或虛度卿必記有久阻之餘倍用翹想遣入侍史官問卿起居附傳食物事史官傳諭于金奉朝賀
정조 20년 · 강
命承旨李鼎揆推考李晚秀重推李肇源蔡弘遠越俸一等
정조 20년 · 목
敎曰政院多有擧行之事而只以生疏之新來爲坐直上下番其餘皆申退云都承旨李鼎揆推考右位承旨李晚秀從重推考當爲入直而出去之右承旨李肇源左副承旨蔡弘遠越俸一等兩承宣牌招禮房番外使之推移入直
정조 20년 · 강
命判中樞府事沈頣之隱卒之典考故相李行遠鄭錫五例差殺磨鍊返柩後弔祭其子待闋服調用
정조 20년 · 목
義州府尹沈晉賢以冬至正使沈頣之去月二十八日到薛劉站猝以關格二十九日卒逝馳啓敎曰奄逝之報聞甚驚惜故參判金龍慶及海興君赴燕中路卒逝皆在回還時故相李行遠卒於渡江之前故相鄭錫五卒於到瀋之前云而重臣之喪出於入柵一日程右例各異不可引用而判樞直拜視同當品正使朝家優恤之政在所致加廟堂參考兩相例差殺磨鍊行會沿路道臣而灣伯處直關俾無一毫泛忽於送死一節事嚴飭何異於死於王事乎旣有戊辰年故相赴燕卒逝錄後之例則恤孤之事宜有拔分付該曹待闋服調用弔祭待其返柩依式設行事分付
정조 20년 · 강
命黃海兵使金思穆冬至正使單付借銜判府事除辭朝赴燕
정조 20년 · 목
左議政蔡濟恭啓言今此使行之有故不過入栅一日程則不可用戊辰故相時前例其勢不得不復差正使趁期入送矣聖敎中黃海兵使金思穆實合是任令該曹假銜單付以爲除辭朝罔夜前進之地恐合事宜矣敎曰右相之意何如尹蓍東曰左相所奏誠好臣亦無容異議矣從之
정조 20년 · 강
以宣傳官李東善爲黃海假兵使命騎撥馳到該營交龜仍諭兵使金思穆密符兵符傳授假兵使
정조 20년 · 목
諭東善曰新兵使下來間爾其騎撥馳到于黃海兵使金思穆任所以齎去標信及密符左隻祗受後合符仍與兵使金思穆交龜後一應軍務姑爲權察○諭思穆曰卿以冬至正使使之除辭朝前進卿所佩密符第十四隻及發兵符卽爲傳授于假兵使宣傳官李東善處而卿則星火治發期於歲前赴燕之地
정조 20년 · 목
以金思穆爲謝恩兼冬至正使鄭民始爲左參贊尹東晚爲承旨李在學爲知經筵徐潞修爲英陽縣監業武柳智傑贈戶曹佐郞以李祖承李鼎運爲副總管曺允精爲黃海兵使
정조 20년 · 강
命黃海兵使曺允精改差
정조 20년 · 목
備局啓言黃海兵使曺允精以歷辭來見外貌矍鑠自言雖騎撥亦可馳往云而年過七耋之人際此折綿之寒三倍道赴任恐違朝家軫念之政姑以年力方壯之人更爲差遣實合事宜敎以兵判之言亦如此姑爲改差更令口傳差出
정조 20년 · 강
以吳毅常爲黃海兵使口傳也
정조 20년 · 목
政院以民始旣入闕中不爲肅謝請推考敎以許遞
정조 20년 · 강
命金海府渰死民人等還與役蕩滌生者身役勿徵
정조 20년 · 목
慶尙監司李泰永狀啓以爲金海府居民及他邑居民四十八名同騎一船逢風覆船其中八名僅得生活四十名一時渰死已拯爲三十一名未拯爲九名恤典依例題給敎以愼風騎船之意才有嚴飭則若使朝令詳細知委豈有若此之弊乎死者另施恤典生前還與役蕩滌如未畢拯令地方官委往水濱聚其妻孥酒以酹之以洩幽鬱而生者如有身役勿徵事回諭
정조 20년 · 강
命譯官金在和加資官敎爻周削該院籍付秋曹杖配
정조 20년 · 목
敎曰見該院啓目而欲一諭於都相登筵時矣左相入侍筵席出言端之後渠之不告於都相可謂難赦今日召問之下亦當只陳前例而已焉敢設爲欺心欺人之計放恣容喙於奏對之際乎節節痛駭譯官金在和加資官敎令吏曹爻周仍令該院削去院籍如彼則不過間雜無賴輩付之刑曹杖百遠配後草記
정조 20년 · 강
命海西殿最令前伯徐邁修封進
정조 20년 · 목
右議政尹蓍東啓言今朔乃殿最封進之月黃海監司閔台爀時未辭朝赴任後待日限封進則似未及於都政之前前監司徐邁修昨已蒙敍在前多有前伯封進之已例請今亦依此分付從之
정조 20년 · 강
命抄啓文臣金近淳姜浚欽徐俊輔洪樂浚洪命周黃基天金履載等區別公議勘以私罪仍命當該入直閣臣李存秀施罰下吏科罪
정조 20년 · 목
抄啓文臣金近淳姜浚欽徐俊輔洪樂浚洪命周黃基天金履載等課講連二次居不內閣依例發緘而諸文臣等緘答多有違式敎以洪樂浚功議各減一等金近淳姜浚欽徐俊輔洪命周黃基天等功減一等而官員茫昧吏胥頑慢擧行雖如彼駭然而渠輩俱以新進其所畏法宜有自倍於弊弊於功名者流徒仰閣吏口角供辭初不書納敢於拭鼻水休紙胡書其祖先名字以給者不料法家士夫有此忝祖忘先之事所當一傡施以嶺海之典今番付之不治治之意姑爲參酌以右律勘以私罪以懲日後而襲謬之伊日當該入直閣臣施罰下吏各別科罪
정조 20년 · 강
弘文館啓請抄啓文臣洪奭周徐俊輔金熙洛金近淳金履載曺錫中李勉昇李英發金處巖洪樂浚金熙周李東萬柳遠鳴姜浚欽等分等照律命下成均館輪示諸儒議處
정조 20년 · 목
弘文館啓言洪奭周其對大人赤子之心則只擧先儒初無不善之言而反有論性不論氣之嫌其論四七善惡之幾則泛引先正發與所發之論而些有認氣爲理之病於其明德心性之辨則曰屬心似多本心含性云者能默契於朱子之論明德而引橫渠心統性情之義其論性之未發已發處則以大本氣質兩項分屬者暗合於先儒之論太極而以本源各具分排體用之意矣所見端的指陳分曉始雖隔靴而爬癢終能息黥而補劓其在激勸之方合有參恕之端請上裁徐俊輔理氣之詳於分釋而忽於竗合者雖有道器二物之病論性之先言性字而次言已發者能覷作用爲性之弊金熙洛其曰論性三品葱嶺氣味云者雖未免語病之歸而心之包性光明燦爛云者能說得明德之體金近淳含糊吞棗雖犯今汝畫之戒而拖泥帶水猶勝强不知之習金履載心性分開縱似侯氏隔壁之說理氣妙用猶有晉士窺斑之見上項四文臣其所爲說橫竪漫漶雖無喫緊之見而攢那摸索猶免走作之病其在作成之道宜施差等之律曺錫中李勉昇李英發金處巖洪樂浚金熙周李東萬柳遠鳴姜浚欽等觀其條對雖有優劣之差殊論以情法俱無輕重之可分鶻突包籠專事於杜撰鞭辟近裏無得乎探賾經旨之穿鑿事近妄作聖敎之孤負跡涉暴棄揆以彝典難免重科請以此照律敎以洪奭周議處中泛引先正發與所發之論云者似指李文成所謂發之者氣也所以發者理也之語而專精致神於理字之釋其要專在於以之一字則爾等刪却以字只云所然惜乎太未照檢誠如爾等之言所以然之理與所當然之則皆當去然去當而曰以所然之理所然之則乎不可但以語病論徐俊輔議處中理氣之詳於分析而忽於妙合者有道器二物之病云者似以分析屬理妙合屬氣而言而妙合固有論氣之明證分析何關釋性之左契又云先言性字次言已發者能覰作用爲性之弊心亦有已發未發則能覰作用果何謂也金近淳議處中心性分開縱似隔壁理氣妙用猶有窺斑云者亦未免說得不分明心是氣而性是理也則不能分開於心性者安知理氣之妙用則何乃一以斥之一以是之爾等更須硏究而分開之開字亦必非此開字玉署非照律衙門則但當議處不必擬律跋辭結語俱未知爲是此粘目下成均館輪示諸儒傳採輿論使之議處
정조 20년 · 강
義禁府以時囚白喜章決杖六十放送啓
정조 20년 · 강
命黃海兵使吳毅常改差以尹得逵代之
정조 20년 · 목
兵曹啓言黃海兵使吳毅常在外不爲肅謝請改差其代口傳差出允之
정조 20년 · 강
命華城府貸下賑廳錢依前仍置俾爲限年還報以充監印所鑄字經費
정조 20년 · 목
內閣提學鄭民始啓言御定書籍鑄字印役當自外閣擧行而官吏生疏處所稍遠不無難便不勤之患故不得已有內閣監印所而鑄字之增補紙筆之所用無以辦備不可無恒入物力以爲繼用之道而經費不可取用他司亦難假貸年前華城貸下賑廳錢姑未還推其間本殖似當爲五萬緡爲先以此錢依前仍置俾爲限年還報推移取用之地似好矣從之
정조 20년 · 강
命抄啓文臣金近淳姜浚欽徐俊輔洪樂浚洪命周黃基天金履載等分等收贖還職
정조 20년 · 목
內閣啓言昨者抄啓文臣金近淳姜浚欽徐俊輔洪樂浚洪命周黃基天金履載等今番付之不治治之意姑爲參酌勘以私罪事命下矣取考大明律名例私罪笞四十以下附過還職矣金履載笞四十金近淳姜浚欽徐俊輔洪命周黃基天笞三十洪樂浚笞二十以私罪收贖附過還職
정조 20년 · 강
遞承旨尹東晚以徐有秉代之尋遞以姜彝正代之幷前望也
정조 20년 · 목
東晚不爲任進有秉未肅拜也
정조 20년 · 강
考下抄啓文臣十二月朔課試試券仍書下更試題使之更製以進命待論語畢講後以左傳應講待敎李存秀拿處
정조 20년 · 목
以醉遣公子爲賦題徐俊輔二下居首以伯游長爲更試賦題洪奭周等五人三中同等以蒙馬以虎皮爲賦題命比較金處巖三中居首○敎曰課試試券雖已考下而魁作及一二張外除非倒用初不引用近來文臣之不嫺左氏可以知之更試書題書下卽令限內製進講規則待四書三經畢講後如講左傳如是之際便分減下未免有名無實今番則論語之次以左傳應講事公付卿相家人職又近密則其所小心尤當倍他試券筆畫之欠敬萬萬駭然當該文臣李存秀令該府拿問處之
정조 20년 · 강
命統制使李儒敬黃海兵使尹得逵相換口傳也
정조 20년 · 목
敎曰統制使李儒敬黃海兵使尹得逵特皆換差俾無事務相妨之弊係是特換且與年前統帥外補時入直堂上處分事有異別無開政下批之事皆令一兩日內辭朝
정조 20년 · 강
汰去宣傳官李周鳳
정조 20년 · 강
遞承旨李晚秀姜彝正以南公轍許晊代之尋罷公轍以李魯述代之又遞魯述晊以韓光近成種仁代之尋遞光近種仁以李太亨李文會代之竝前望也
정조 20년 · 목
敎曰左承旨與在外承旨許遞仍命入前望以公轍晊批下公轍違召罷職命入前望以李魯述批下晊違召魯述在外又命許遞入前望以韓光近成種仁批下光近違召種仁不爲任進敎以幷許遞前望單子入之待下批牌招入直更鼓已深承牌然後可以齋直牌去來催促許遞承旨中成種仁有所幹之校役仍令該曹口傳付軍職又入前望以太亨文會批下
정조 20년 · 강
以李晚秀爲大司成前望也
정조 20년 · 목
敎曰聞有實病承旨實職踏下大司成之代前望單子入之待開門牌招仍令明日試士
정조 20년 · 강
右議政尹蓍東陳疏賜批
정조 20년 · 목
疏略曰伏以臣行負神明老而無子取第四弟思東長子慶門爲子夭折無嗣臣以累世主祀之家母老在堂蒙被國恩官位又冥升至此宜其遵禮準法仰請朝家繼絕之恩矣臣從子慶曾長子致堯年今十五歲在臣雖有立後之名在臣母均之爲血屬固無與受之可論又不必以門長參證爲例也玆敢具由仰干伏乞特命該曹許以致堯爲臣子慶門之子批以所請何必回啓許施仍命遣史官傳諭
정조 20년 · 강
飭密陽府被燒民戶優給恤典
정조 20년 · 목
慶尙監司李泰永狀啓以爲密陽府民家失火延燒六十七戶而人物幸免爛傷之患敎以當寒失所極爲矜悶嚴飭道臣各別顧助其中殘獨戶身與還中如有未捧者勿徵事分付
정조 20년 · 강
遞總管李祖承李鼎運李太亨以李益運李書九洪仁浩代之竝前望也
정조 20년 · 목
敎曰未肅拜總管許遞與未差之代前望單子入之待下批牌招察任
정조 20년 · 강
命宣傳官射會未滿二矢人幷分揀
정조 20년 · 목
因該廳射會單子敎曰日寒如此今番未滿二失者一倂分揀
정조 20년 · 강
命禮堂承宣各陵奉審時下輩討索陵屬者官員施律齋郞禁錮道臣隨現狀聞或直書下等下輩繩律仍命嚴飭後拋置道臣令廟堂論罪著爲式
정조 20년 · 목
承旨蔡弘遠啓言禮堂之承命奉審於陵所事體自別而每當奉審之時陵軍輩逐名收錢分給於禮堂所率下屬其數夥然渠輩擧皆貧殘雖分錢粒米無以自辦而襲謬旣久爲弊莫甚臣於月前奉審莊陵時得聞有此事不勝驚駭先卽下帖陵官使之一一還推以給仍爲招集陵軍問其謬例之創自何年則答以年久如是已有成置節目者故臣卽地取來投火燒之又以毋敢更爲襲謬之意成出完文以給而臣之完文不過一時過去禮堂之言若無自朝家別般申飭則嗣後奉審之行難保其不復踵前弊臣意則令該曹嚴立科條申加禁飭然後庶可以有效各陵園墓所亦不無此等之弊一體嚴飭齋郞之不能察飭者隨現重勘斷不可已故敢此仰達矣敎以近道各陵之承史或中使宣傳官奉命猶有此弊年來別立科條嚴加禁飭近聞不無其效令久必弛每欲提飭而遠道之弊不問可知禮堂之言又如此矣此後名以奉命之行無論禮堂與承宣更有稱以前例下輩討索於陵屬者當該官員施以違令之律齋郞禁錮三年道臣隨現狀聞或直書下等於貶目與受之下輩付之巡營繩以重律如是嚴飭之後一有拋置廟堂論罪道臣事定式仍令禮曹行會遠近道陵寢所奉道臣處近道則各令書揭壁上遠道則揭板齋舍此後禮官奉審啓目中以此擧條批答枚擧後錄發行前先爲知委事一體定式
정조 20년 · 강
命寧越淸汵浦御筆碑閣令道臣禮堂一體奉審守直官以該邑儒鄕差出限五十朔滿瓜者令該曹郞階敎旨成送再爲者加階守直下屬令該道量給料米著爲式
정조 20년 · 목
承旨蔡弘遠啓言淸冷浦守護事體不輕又奉先朝御筆碑閣則尤有所重而臣於歷路進詣奉審則碑閣瓦甍欀桷不免爲風雨所傷內外所鋪方甎年久破壞守直監官私自辦備修改所見旣甚荒涼事面亦極苟簡此後道臣禮堂陵所往來時一體奉審俾盡隨毀隨補之道仍以奉審之意添入於狀聞與書啓中恐爲得宜所謂監官山直輩初無斗料之自官定給故凡於禁護之節自多未盡誠之慮分付道臣約略磨鍊俾責恪勤守護之方似好矣敎以凡有奉審先詣陵上次詣碑閣次詣丁字閣次詣祭井次詣祭器庫自是遠近陵寢通行之例也淸冷浦則距陵所稍間雖難先爲奉審於丁字閣以下各處豈可不爲奉審而來乎此後一體奉審載之復命書啓守直監官丁屬令該道量給料米監官名色極爲猥屑名之曰碑閣守直官以該邑儒鄕中有風力識人事者差出交代以五十朔爲限無罪滿瓜者令道臣報該曹郞階敎旨成送再爲者加階事定式
정조 20년 · 강
命莊陵報德寺僧統給料令道臣磨鍊狀聞
정조 20년 · 목
承旨蔡弘遠啓言報德寺爲仙寢守護建設已多年所且因特敎置都僧統自該曹造印以給俾存體貌而亦無斗料之磨鍊爲僧統者無以統領緇衆不無渙散之慮分付道臣從略區劃以示朝家顧恤之意似無不可矣敎以令該曹分付道臣參考可據之例磨鍊狀聞
정조 20년 · 강
命內閣校正新印三經四書大全句讀
정조 20년 · 목
先是癸丑命芸閣用丁酉字活印經書大全廣頒中外復命內閣依諺解懸錄句讀一字而二音者亦以方音傍註是歲冬機務稍暇課誦經書分下三經四書壯紙一件白紙一件于內閣弘文館移謄舊吐尙多訛舛遂命銓堂抄啓明經文臣十人蔡趾永南達孫朴廷儉鄭宗顯康就昇盧尙熙承慶恒韓錫仁李志容安任權泮堂抄啓明經儒生十人丁載暹愼宜學吳錫熙李信源李彥九康麟祥金志泰安復休李珩咸擧賢以備考準是月初六日先命諸文臣分番入直於內閣精加校準檢校待敎徐有榘抄啓文臣金熙朝管其役凡十五日而畢役賜諸文臣紙筆墨雉魚有差
정조 20년 · 강
御便殿行抄啓文臣十一月朔十二月朔課講試官徐浩修李晚秀
정조 20년 · 목
試官率抄啓文臣入庭行禮訖呼名進講申絢幷純通居首
정조 20년 · 강
召見統制使尹得逵敦寧都正趙來鎭于誠正閣
정조 20년 · 강
召見幼學宋啓榦于誠正閣仍命故贊善宋明欽家遣官致祭啓榦單付童蒙敎官
정조 20년 · 목
敎曰朝廷先觀體禮雖有處分少年處義生疏還有勝於曉解兩人俱是胄筵舊僚之孫念其祖欲見其孫幼學金直淳宋啓榦近聞尙在京中云使之待令○予謂啓榦曰汝於何經留意而四書中亦有宿工者乎啓榦曰多病失學無所以仰對也予曰於文正爲幾代孫啓榦曰六代孫也予曰欲問經義而以汝辭巽姑不問之爾須擴充毋負期望之意而亦不必枉其所守若欲在京從仕則在京若欲下鄕讀書則下鄕也○敎曰昔在癸未故贊善之上來也予請以賓禮見贊善辭巽力言而後肯之及其登筵多陳資益之謨事若隔晨今見乃孫於三十四年之間而不待叩其所存接其貌便識爲吉士爲先正家甚幸以予念舊之心當有示意之擧故贊善宋明欽家遣官致祭幼學宋啓榦童蒙敎官單付時任敎官一人待當窠亦爲單付事分付該曹
정조 20년 · 강
飭諸道舊還稱量排比無一侵及隣族之弊
정조 20년 · 목
敎曰今年舊還旣從諸道所請皆令從便於分數與年條者爲其年久或有流亡絕戶而然諸道擧行果皆稱量排比無一侵及隣族能知樂歲之飽乎擧行勤慢從當考察設有泛忽期卽贖愆於未發覺之前事令廟堂三懸鈴嚴飭諸道
정조 20년 · 강
命靈光郡漂到異國人羅州牧漂到異國人還歸形止待其報來令槐院撰出咨文定禁軍下送灣府傳給鳳城將
정조 20년 · 목
備局啓言卽見全羅監司徐鼎修狀啓則以爲靈光落月島前洋漂到異國人十六名以問情記觀之果是大國船人之行商漂到者船體一無破傷只帆竹一箇折斷鐵錨一箇沈失而彼人等旣願以水路還歸依判下造給衣袴優助柴糧護送差員亦卽差定以爲待順風發送爲辭矣請更爲發關嚴飭於該道臣擧行凡百發送形止皆令狀聞發送後緣由咨文令承文院措辭撰出定禁軍騎撥下送于灣府俾卽馳傳鳳凰城將處以爲轉報北京之地允之○備局啓言全羅道羅州智島後洋漂到異國人旣願水路還歸云矣請待本道還送狀聞之來令槐院撰出咨文別定禁軍騎撥下送于灣府使之傳給鳳城將處以爲轉送北京之地允之
정조 20년 · 목
敎曰飭已施矣時囚李存秀放
정조 20년 · 강
禮曹參議李城輔陳疏賜批
정조 20년 · 목
疏略曰臣之罪戾固在罔赦春曹新命又下竢勘而叨榮因罷而獲進此豈臣夢寐所及哉臣嘗於東郡除旨之下仰陳兼銜乞解之懇乃蒙俯諒特賜減下忽此仍任之命復下於罪累至重之餘是豈爲終始生成之洪私也兼以宗伯佐貳何等淸顯而一時竝帶華誥相耀寢驚夢愕如臨淵谷伏乞亟遞兩任收還召旨仍令選部勿復檢擬批以爾之上來予庸企之爾何過巽至此爾之見任三銓時値考績姑令許遞而所帶兼銜自在俟開春卽爲登途事下諭
정조 20년 · 목
敎曰再明日殿座相値十五日二十日日次開拆與都政相値明日雖是齋日次對進定日寒如此日高後來會
정조 20년 · 강
遞吏曹參判李益運參議李城輔以黃昇源成德雨代之幷前望也
정조 20년 · 목
敎曰政官牌招開政啓功考績之時堂上不可不備員未肅拜亞三銓竝許遞今日政差出待下批牌招同參政事○煥之違召敎以今聞以其出仕之限未過至於屢違近來破格行政之謬習不欲循襲者固有所執何必强之前牌勿捧傳旨亞三銓前單入之待下批牌招開政
정조 20년 · 강
遞總管李家煥李書九洪仁浩以李晚秀申大顯李義駿代之幷前望也
정조 20년 · 목
敎曰違牌總管聞有實病或實故云許遞前望單子入之待下批牌招其中總管李益運本職旣遞一體牌招
정조 20년 · 강
頒新印無冤錄仍命監印郞廳尹最遠外職除授校役律官金就夏令該曹相當職調用
정조 20년 · 목
無冤錄元王與所撰我世宗朝命崔致雲等爲之註解凡有殺獄檢覆以此書爲券契先朝復命具宅圭更加增潤予聞綾恩君具允明因其父書而續修之命刑曹判書徐有隣率律官金就夏等取其書翻諺令校書館活印至是畢印以進敎曰無冤錄印進卽新書也廣頒然後可以遵行漢城府義禁府刑曹京畿監營江原監營黃海監營平安監營忠淸監營全羅監營慶尙監營咸鏡監營華城府開城府江華府廣州府內閣外閣玉堂承政院春秋館外奎章閣鼎足山城五臺山城赤裳山城太白山城各壯紙件一件成均館備邊司各白紙件一件分藏時任大臣三員原任大臣三員大臣奉朝賀時原任閣臣十六員校正堂上前刑曹判書徐有隣監印閣臣直提學李晚秀郞廳前校理尹最遠各頒一件事令內閣知悉而印役之偏苦該郞是已郞廳尹最遠今日政相當外職除授校役時效勞律官金就夏惜其年老亦令該曹相當職調用
정조 20년 · 강
遞兵曹參判尹弼秉參議李尙度仍命年老判堂使之出番參判參議待下批追省記
정조 20년 · 목
因兵批政官書啓敎曰判堂入直云呈告參判差祭參議許遞與未差之代今日政差出待下批牌招申牌雖過判堂則年老使之出番省記則追省記
정조 20년 · 강
有政吏曹參判黃昇源參議成德雨進
정조 20년 · 목
以李祖承爲禮曹參判金熙朝爲兵曹參議趙宗鉉爲判義禁姜彝正爲兵曹參判李翼普爲兵曹參知尹最遠爲泗川縣監尋以最遠家有老親命道近蔭倅中相換與松禾縣監權思浩相換
정조 20년 · 강
遞兵曹參判姜彝正以李太亨代之前望也
정조 20년 · 목
政院啓言兵曹追省記入直事命下而參判姜彝正在外參議李翼普參知金熙朝監印所及內閣別省記無以推移入直何以爲之敎以在外堂上許遞前望單子入之待下批牌招入直
정조 20년 · 강
命課試都計畫居首抄啓文臣權晙陞敍
정조 20년 · 목
敎曰抄啓文臣權晙今丙辰年課試都計畫居首依定式陞敍